Se spune că fiecare om are propriul înger păzitor, dăruit de Dumnezeu în ziua botezului.
Menirea îngerului este aceea de a-l ajuta pe om să nu se piardă în ispitele lumii pământești, fiindu-i ghid și mângâietor în toate necazurile vieții.
Îngerul păzitor duce rugăciunile noastre înaintea lui Dumnezeu, având calitatea de a fi simultan aproape de Creator și aproape de om.
Îngerii îl slujesc pe Dumnezeu, păzind sufletul omului și călăuzindu-l pe calea cea dreaptă.
Mai mult, dacă sunt chemați, îngerii păzitori au puterea de a ne scote din orice necaz.
Cu toate acestea, deși este permanent alături de noi, îngerul păzitor nu intervine dacă nu îi cerem ajutorul.
De asemenea, îngerul păzitor nu intervine nici atunci când am greșit și trebuie să ne învățăm lecția.
Totuși, în momentele grele, în care simțim că nu există nicio cale de rezolvare, este bine să cerem ajutorul îngerului păzitor, astfel:
"Îngerul meu păzitor, te chem grabnic să-mi dai ajutor"
Fiecare are nevoie de un ghid, pentru că suntem, prin definiţie, călători, fiinţe în trecere, notează doxologia.ro.
Cea mai puternică rugăciune către îngerul păzitor
Rugăciunea către îngerul păzitor se rostește în fiecare seară și în toate momentele în care simțim că avem nevoie de ajutor.
"Înger Sfânt, cel ce stai înaintea pătimașului meu suflet și a vieții mele ticăloase, nu mă lăsa pe mine, păcătosul, nici nu te depărta de mine pentru neînfrânarea mea.
Nu da loc diavolului celui viclean să-mi stăpânească cu silnicie acest trup muritor. Întărește mâna mea cea slabă și neputincioasă și mă călăuzește spre calea mântuirii.
Păzitorul și acoperitorul sufletului și al trupului meu ticălos, iartă-mi toate cu câte te-am mâhnit în toate zilele vieții mele și orice am greșit în această zi.
Acoperă-mă în această noapte și păzește-mă de toată ispita celui potrivnic, să nu mânii cu niciun păcat pe Dumnezeu; și te roagă pentru mine către Domnul, să mă întărească întru frica Sa și vrednic să mă arate pe mine, robul Său, bunătății Sale. Amin!"